አቶ ልደቱ፡- የብሔር ችግሮች የምንላቸው ወይም ደግሞ አሁን ኢሕአዴግ ራሱ ወደ ሥልጣን ከመጣ በኋላ ተፈተዋል የምንላቸው ተጠብቀው መቀጠል አለባቸው፡፡ ወደፊትም ዜጎች ቋንቋቸውን፣ ብሔረሰባዊ ማንነታቸውን፣ ባህላቸውን ማስፋፋትና ማሳደግ የሚችሉበት ዕድል ክፍት ሆኖ መቀጠል አለበት፡፡ ይህ ጥያቄ ውስጥ ሊገባ አይችልም፡፡ ነገር ግን በኢትዮጵያ ፖለቲካ ገዥ አስተሳሰብ ሆኖ መቀጠል አለበት ብዬ አላምንም፡፡ ከዚያ በላይ ጥያቄዎች አሉ፡፡ አሁን ከድኅነት መውጣት ከጥንት ጀምሮ እስካሁን ድረስ ጥያቄ ሆኖ ነው የቀጠለው፡፡ የዴሞክራሲ ጥያቄ ከድሮ ጀምሮ የቀጠለ ነው፡፡ የሰብዓዊ መብት ጉዳይ ጥያቄ ሆኖ ነው የቀጠለው፡፡ እነዚህ ሁሉ ጥያቄዎች ቦታ ማግኘት አለባቸው፡፡ የብሔር ጥያቄ የኢትዮጵያ ፖለቲካ ገዥ አስተሳሰብ ሆኖ መቀጠሉ መቆም አለበት፡፡ አንድ ጥያቄ ሆኖ ነው መቀጠል ያለበት፡፡ ስለዚህ በእኔ እምነት ከዚህ በኋላ የዋለልኝ አጀንዳ በኢትዮጵያ ፖለቲካ ቁልፍ የብሔር ጥያቄ ነው የሚለው ማክተም አለበት፡፡ የአገሪቱ ፌዴራላዊ አደረጃጀትም፣ የፓርቲዎች አደረጃጀትም፣ በሥራ ላይ ያሉ ሕጎቻችንም ከወቅቱ የሕዝብ ጥያቄና ሁኔታ ጋር እንደገና መቃኘትና መጣጣም አለባቸው፡፡
